Det vurderes, at rydningen af de cirka 150 både vil koste omkring 26 millioner kroner.

For mange af områdets naboer er Fredens Havn en øjebæ, der skæmmer den naturskønne del af København lige ved Christiania.

Derfor blev det også besluttet i foråret, at den autonome, flydende bådkoloni skulle ryddes i 2019.

Først nu er rydningen imidlertid kommet i udbud. Det oplyser Kystdirektoratet til TV 2.

Ifølge områdechef i kystzoneforvaltningen under Kystdirektoratet, Hans Erik Cutoi-Toft, er årsagen, at det har trukket ud at finde en administrator af udbuddet.

Af udbudssiden ethics.dk fremgår det, at virksomheder, der ønsker at byde på opgaven, har 27 dage fra i dag til at give et tilbud på rydningen.

- Det er ikke så lang tid, nej, men det afgørende er, at vi kan komme i gang, så vi kan holde tidsplanerne. Vi synes, at det er et spændende udbud, så vi er fortrøstningsfulde i forhold til, at der kommer gode bud, siger Hans Erik Cutoi-Toft.

Rydning vil koste omkring 26 millioner

Det var Miljø- og Fødevareministeriet, der i samarbejde med Københavns Kommune i foråret besluttede, at området skulle ryddes.

Ifølge Kystdirektoratet vil det koste omkring 26 millioner kroner at fjerne de omkring 150 fartøjer og vrag, der ligger på området. Af den sum betaler Københavns Kommune 10 millioner kroner, mens Miljø- og fødevareministeriet finansierer resten.

Den ulovlige samling både kaldet Fredens Havn i København har langsomt vokset sig større de seneste 10 år. Foto: ALEXANDER ØSTERLIN KOCH / TV 2

Sagen om Fredens Havn begyndte i 2006, da de første bådejere begyndte at kalde stedet for deres hjem. Men det var imod loven, besluttede Kystdirektoratet i 2015. Herefter fik ejerne påbud om at fjerne bådene. Men det skete ikke.

Derfor indgik daværende miljø- og fødevareminister Jakob Ellemann-Jensen (V) og Københavns overborgmester, Frank Jensen (S), i februar 2019 en aftale, der skulle sikre oprydningen.

Dengang lød det, at ejerne fik fire uger til at fjerne deres både - ellers ville myndighederne indlede arbejdet med at få ryddet op i havnen. Det skete ikke. Og derfor er rydningen nu i udbud.

Fredens Havn ligger i Erdkehlgraven langs Refshalevej nær Christiania.

Udbuddet udløber 16. januar 2020 klokken 12.00.